Uznesenie Národnej rady Slovenskej republiky

z ... januára 2026

k aktuálnej situácii v Srbsku
_________________________________________________________________________


so zreteľom na medzinárodné zmluvy týkajúce sa ľudských práv (najmä Dohovor o ochrane ľudských práv a základných slobôd, Charta základných práv Európskej únie, Všeobecná deklarácia ľudských práv),
so zreteľom na štatút Srbska ako kandidátskej krajiny EÚ, ktorý mu udelila Európska rada na svojom samite 1. marca 2012 a rozhodnutie Európskej rady z 27.-28. júna 2013 o začatí prístupových rokovaní EÚ so Srbskom,
so zreteľom na Uznesenie Európskeho parlamentu z 22. októbra 2025 o polarizácii a náraste represií v Srbsku rok po tragédii v Novom Sade (2025/2917(RSP)),
so zreteľom na diskusiu Parlamentného zhromaždenia Rady Európy o politickej kríze v Srbsku, ktorá sa konala dňa 1. októbra 2025,
keďže ohrozenie demokratických hodnôt a základných práv a slobôd v Srbsku naďalej pretrváva a stupňuje sa od tragického zrútenia betónového prístrešku na železničnej stanici v Novom Sade 1. novembra 2024, pri ktorom zomrelo 16 ľudí, vrátane detí,
keďže zhoršujúci sa stav demokracie v Srbsku vyvoláva silnú reakciu spoločnosti v podobe tisícov pokojných masových protivládnych protestov, a odpoveďou vlády bolo potláčanie občianskych demonštrácií a protestov, vrátane použitia násilia, odsúdeniahodných sonických zariadení na kontrolu davu, zastrašovania a zatýkania,
keďže v Srbsku žije aj veľká slovenská menšina, ktorej členovia a členky pociťujú ohrozenie a prenasledovanie, čo opakovane adresovali viacerým slovenských predstaviteľom, vrátane veľvyslanca, či prezidenta Slovenskej republiky,
keďže aj návšteva prezidenta Slovenskej republiky v Báčskom Petrovci dňa 22. decembra 2025 bola sprevádzaná použitím ťažkoodencov proti pokojne sa zhromažďujúcim členom a členkám slovenskej menšiny, ktorých cieľom bolo poukázať na násilie páchané na Slovákoch a Slovenkách v Srbsku a žiadať o podporu. 
Národná rada Slovenskej republiky

A. ostro odsudzuje 
A.1 prejavy násilia namierené voči príslušníkom a príslušníčkam slovenskej menšiny, z ktorých viacerí majú aj občianstvo Slovenskej republiky;
A.2 porušovanie ľudských práv a zásad právneho štátu, najmä pokiaľ ide o využívanie a zneužívanie štátnych bezpečnostných síl a súdnictva na zastrašovanie a umlčanie politických oponentov a študentských a občianskych protestov;  
B. vyjadruje
B.1 podporu príslušníkom a príslušníčkam slovenskej menšiny, ktorí dlhodobo upozorňujú na ohrozenie, ktoré v Srbsku pociťujú;
B.2 podporu pre proeurópske smerovanie Srbska a demokratickú budúcnosť krajiny, v ktorej sú chránené práva a postavenie všetkých menšín, vrátane slovenskej menšiny;
C. vyzýva 
C.1 na ukončenie politicky motivovaného prenasledovania opozičných politikov a političiek a zabezpečenie slobodných a férových parlamentných volieb monitorovaných nezávislými pozorovacími misiami relevantných medzinárodných inštitúcií;
C.2 vládu Slovenskej republiky, aby v rámci svoje zahraničnej politiky na všetky štyri svetové strany šírila a podporovala demokratické hodnoty, vrátane ochrany základných práv a slobôd, medzi ktoré patrí aj sloboda zhromažďovania, sloboda prejavu a slobodná politická súťaž;
C.3 Ministerstvo zahraničných vecí a európskych záležitostí Slovenskej republiky, aby využilo všetky prostriedky a postavilo sa na ochranu ľudských práv príslušníkov a príslušníčiek slovenskej národnostnej menšiny, ako aj občanov a občianok Slovenskej republiky žijúcich v Srbsku a vyvinulo všetko úsilie, aby zabezpečilo pomoc, podporu a ochranu slovenským občanom a občiankam v zahraničí, vrátane príslušných diplomatických krokov voči srbskej protistrane;
C.4 Úrad pre Slovákov žijúcich v zahraničí, aby popri odmietnutí násilia a intolerancie poskytol príslušníkom a príslušníčkam slovenskej národnostnej menšiny v Srbsku aktívnu podporu pri riešení problémov, ktorým čelia. 


